Neuvoston päätöslauselma, annettu 12 päivänä helmikuuta 2001, elokuva- ja audiovisuaalisen alan kansallisista tuista



Virallinen lehti nro C 073 , 06/03/2001 s. 0003 - 0004



Neuvoston päätöslauselma, annettu 12 päivänä helmikuuta 2001, elokuva- ja audiovisuaalisen alan kansallisista tuista (2001/C 73/02) EUROOPAN UNIONIN NEUVOSTO, joka 1. PALAUTTAA MIELIIN, että yhteisön kulttuurien monimuotoisuuden kunnioittamiseksi ja edistämiseksi yhteisö ottaa huomioon kulttuurinäkökohdat perustamissopimuksen muiden määräysten mukaisissa toimissaan; 2. PALAUTTAA MIELIIN, että tukien, joilla on tarkoitus edistää kulttuuria ja kulttuuriperinnön vaalimista, edellyttäen ettei niillä vaikuteta kaupan ja kilpailun edellytyksiin yhteisen edun vastaisella tavalla, voidaan katsoa olevan sopusoinnussa yhteismarkkinoiden kanssa; 3. PALAUTTAA MIELIIN komissiolle Euroopan yhteisön perustamissopimuksen 88 artiklan nojalla kuuluvan toimivallan; 4. PALAUTTAA MIELIIN Euroopan yhteisön perustamissopimukseen liitetyn toissijaisuus- ja suhteellisuusperiaatteiden soveltamista koskevan pöytäkirjan; 5. KOROSTAA, että yleisten asioiden neuvostossa 26 päivänä lokakuuta 1999 komissiolle annetun toimeksiannon mukaisesti "seuraavalla WTO-neuvottelukierroksella unioni varmistaa, kuten Uruguayn kierroksellakin, että yhteisö ja sen jäsenvaltiot säilyttävät päätösvallan kulttuuri- ja audiovisuaalisen alan politiikoissaan sekä niiden toteuttamisessa ja että ne voivat tulevaisuudessa käyttää tätä päätösvaltaa entistä tehokkaammin turvatakseen kulttuuriensa monimuotoisuuden"; 6. PALAUTTAA MIELIIN komission päätökset, jotka koskevat useita elokuva- ja audiovisuaalisen alan kansallisia tukimekanismeja; 7. PALAUTTAA MIELIIN 14 päivänä joulukuuta 1999 annetun komission tiedonannon "Periaatteita ja suuntaviivoja yhteisön audiovisuaalipolitiikalle digitaaliaikaa varten" ja PANEE MERKILLE, että komissio aikoo esittää elokuva-alaa koskevan tiedonannon, jossa esitetään yleiset suuntaviivat valtiontukien soveltamiselle kyseisellä alalla; 8. VIITTAA Lyonissa 11 ja 12 päivänä syyskuuta 2000 järjestettyyn symposiumiin "Euroopan kulttuuriteollisuus digitaaliaikakaudella", jonka osanottajat painottivat, että jäsenvaltioiden on säilytettävä ja pantava täytäntöön kulttuurialan kansallisia tukijärjestelmiä; 9. PALAUTTAA MIELIIN kansallisista tuista erityisesti kulttuuriasioiden neuvostossa 26 päivänä syyskuuta 2000 käydyt keskustelut; 10. KOROSTAA komission tavoin sitä, että a) audiovisuaaliteollisuus on mitä suurimmassa määrin kulttuuriteollisuutta; b) elokuva- ja audiovisuaalisen alan kansalliset tuet ovat yksi tärkeimmistä keinoista varmistaa kulttuurin monimuotoisuus; c) kulttuurin monimuotoisuuden tavoite edellyttää sellaista teollisuuden rakennetta, joka on tarpeen kyseisen tavoitteen saavuttamiseksi, ja on elokuva- ja audiovisuaalisen alan asianomaisiin erityisolosuhteisiin mukautettujen kansallisten tukien erityisluonteen oikeutettu perusta; d) edeltävät näkökohdat pätevät erityisesti audiovisuaaliteollisuuden kehittämiseen maissa tai alueilla, joilla on vähäiset audiovisuaalialan tuotantomahdollisuudet ja/tai jotka ovat kielialueeltaan ja/tai pinta-alaltaan pieniä; e) Euroopan elokuva- ja audiovisuaalinen ala kärsii rakenteellisista heikkouksista kuten alan yritysten heikosta pääomavaraisuudesta, Euroopan ulkopuolisten tuotantojen hallitsemien kansallisten markkinoiden hajanaisuudesta ja eurooppalaisten teosten vähäisestä valtioiden rajat ylittävästä liikkuvuudesta; kyseistä alaa koskevat kansalliset ja Euroopan tason tukijärjestelmät ovat välttämättömiä täydentäviä välineitä näiden ongelmien ratkaisemiseksi; 11. VAHVISTAA näin ollen ja edellä olevan huomioon ottaen, että a) jäsenvaltioiden harjoittamat kansalliset tukipolitiikat, jotka hyödyttävät elokuva- ja audiovisuaalista tuotantoa, ovat perusteltuja; b) elokuva- ja audiovisuaalisen alan kansalliset tuet voivat edistää audiovisuaalialan eurooppalaisten markkinoiden kehittymistä; c) on tarkasteltava asianmukaisia keinoja kyseisten kulttuurin monimuotoisuuden säilyttämis- ja edistämisjärjestelmien oikeusvarmuuden lisäämiseksi; d) tämän vuoksi komission ja jäsenvaltioiden välistä vuoropuhelua on jatkettava; 12. KEHOTTAA komissiota esittämään neuvostolle pohdiskelujensa siihenastiset tulokset niin pian kuin mahdollista ja joka tapauksessa vuoden 2001 lopussa.